Návrh VZN - vyvesený na úradnej tabuli v obci Ratnovce dňa: 22.05.2019  
Návrh VZN - zvesený z úradnej tabule obce Ratnovce: 06.06.2019

Návrh VZN vyvesený na webovej stránke obce Ratnovce dňa: 22.5.2019

Lehota na predloženie pripomienok k návrhu VZN: 3.6.2019

VZN bolo zverejnené na úradnej tabuli dňa:12.06.2019  
VZN bolo zverejnené na webovej stránke obce Ratnovce: 12.06.2019

Obec Ratnovce v zmysle § 4 ods. 3 písm. f), § 6 a § 11 ods. 4 písm. g)zákona č. 369/1990 Zb. o obecnom zriadení v znení neskorších predpisov a v súlade s § 18 ods. 2 a § 30 ods. 1 písm. a) zákona č.131/2010 Z. z. o pohrebníctve vydáva toto

**Všeobecne záväzné nariadenie Obce Ratnovce**

**č. 2/2019**

**o Prevádzkovaní pohrebiska v Obci Ratnovce.**

**Článok I**

Zriaďovateľ a prevádzkovateľ pohrebiska: **Obec Ratnovce**

Adresa: Ratnovce č. 152, 922 31 Ratnovce

IČO: 011002

**Článok II**

**Úvodné ustanovenia.**

Tento prevádzkový poriadok upravuje prevádzkovanie pohrebiska na území Obce Ratnovcev súlade so zákonom č. 131/2010 Z.z. o pohrebníctve (ďalej len „zákon“). Určuje podmienky, zásady a opatrenia, ktoré treba dodržiavať pri prevádzkovaní pohrebiska.

**Článok III**

**Rozsah služieb poskytovaných na pohrebisku.**

Prevádzkovateľ pohrebiska zabezpečuje:

1. Koordináciu a kontrolu činnosti dodávateľov pohrebných služieb ako sú:

a) výkopové práce, súvisiace s pochovávaním alebo exhumáciou,

b) pochovávanie a zasypanie hrobu,

c) vykonávanie exhumácie.

2. Vedenie evidencie súvisiacej s prevádzkovaním pohrebiska.

3. Uzatvára zmluvy o nájme hrobového miesta a vyberá poplatky za nájom hrobového miesta.

4. Správu a údržbu pohrebiska.

5. Správu domu smútku.

6. Správu a údržbu komunikácií a zelene na pohrebisku.

7. Zber a odvoz odpadov z pohrebiska.

8. Dodávku vody prostredníctvom výtokových stojanov.

**Článok IV**

**Povinnosti nájomcu pri údržbe hrobového miesta**

1. Nájom hrobového miesta vzniká na základe zmluvy o nájme hrobového miesta (ďalej len „zmluva“), uzatvorenej medzi prevádzkovateľom pohrebiska ako prenajímateľom a žiadateľom ako nájomcom na dobu určitú. Zmluva musí mať písomnú formu. Uzatvorením zmluvy nájomca nenadobúda vlastnícke právo k hrobovému miestu. Vlastníctvom nájomcu môže byť len príslušenstvo hrobu, ak ho nájomca vybudoval na vlastné náklady. Nájomca nie je oprávnený dať hrobové miesto do podnájmu.

2. Uzavretím nájomnej zmluvy a zaplatením nájomného vzniká nájomcovi právo užívať hrobové miesto určené v nájomnej zmluve. Právo užívať hrobové miesto oprávňuje nájomcu uložiť ľudské pozostatky a ľudské ostatky do hrobového miesta a nakladať s týmto hrobovým miestom podľa obsahu nájomnej zmluvy, ustanovení tohto prevádzkového poriadku pohrebiska, ktoré sú v súlade so všeobecne záväznými právnymi predpismi, týkajúcimi sa prevádzkovania pohrebiska.

3**. Písomne oznamovať prevádzkovateľovi pohrebiska všetky zmeny údajov, ktoré sú potrebné na vedenie evidencie podľa § 17 ods. 4 písm. a)**

4. Je povinný zabezpečiť, aby každý subjekt vykonávajúci kamenárske alebo iné stavebné práce na hrobových miestach vyčistil okolie hrobového miesta, nepotrebné zvyšky kameňa a ostatných materiálov používaných pri stavbe a oprave pomníkov, alebo inej údržbe hrobového miesta odviezol z pohrebiska. Nájomca realizuje stavbu na vlastné náklady, vrátane nákladov na odvoz odpadu ako aj zhodnotenie odpadu podľa platnej legislatívy.

5. Prevádzkovateľ pohrebiska nezodpovedá za prípadné poškodenie alebo odcudzenie majetku na pohrebisku.

6. Nájomca je povinný na vlastné náklady udržiavať prenajaté hrobové miesto a k nemu bezprostredne prislúchajúce okolie (najmenej 0,3 m od hrobu, resp. základov, obruby pomníka)v riadnom stave. Hrobové miesto musí byť najmä pokosené, odburinené, očistené a príslušenstvo hrobu musí byť osadené tak, aby neohrozovalo návštevníkov pohrebiska alebo okolité hrobové miesta. Ukladať demontované pomníky a ich súčasti na pohrebisku nájomcami hrobových miest je zakázané.

7. V prípade, že príslušenstvo hrobu ohrozuje bezpečnosť prevádzky na pohrebisku, zdravie, životy a majetok ďalších osôb, je nájomca hrobového miesta povinný bez zbytočného odkladu zabezpečiť na vlastné náklady nápravu. Ak tak neurobí ani po výzve prevádzkovateľa pohrebiska, je prevádzkovateľ pohrebiska oprávnený upraviť príslušenstvo hrobu tak, aby bola zaistená bezpečnosť, a to na náklady nájomcu hrobového miesta.

8. Osoby, ktoré vykonávajú na pohrebisku práce pre nájomcu hrobového miesta, sú povinné sa riadiť pokynmi prevádzkovateľa pohrebiska.

9. Pri užívaní hrobového miesta nesmie nájomca žiadnym spôsobom manipulovať s ľudskými ostatkami. S urnami s popolom môže nájomca manipulovať a ukladať ich na pohrebisku len s vedomím prevádzkovateľa pohrebiska.

10. Nájomca nesmie uskutočňovať zásahy do existujúcej zelene, vysádzať stromy a kríky na pohrebisku ani umiestňovať lavičky, realizovať schody, rôzne zábrany a zábradlia bez predchádzajúceho súhlasu prevádzkovateľa pohrebiska.

11. Pred každým pochovaním do hrobu s osadeným príslušenstvom hrobu je nájomca povinný toto príslušenstvo alebo jeho súčasti demontovať v rozsahu určenom prevádzkovateľom pohrebiska, najmä v záujme bezpečnosti osôb pri výkope a ukladaní zosnulého do hrobu (alebo podľa dohody s prevádzkovateľom pohrebiska).

12. V prípade, ak bolo hrobové miesto po dodržaní zákonných podmienok zrušené a nájomca ani po výzve prevádzkovateľa pohrebiska neodstráni príslušenstvo hrobu alebo nájomca nie je známy, toto príslušenstvo hrobu sa potom považuje za opustenú vec. Prevádzkovateľ pohrebiska v takýchto prípadoch musí zabezpečiť obrazovú dokumentáciu hrobového miesta so stručným opisom príslušenstva hrobu.

13. Prevod nájmu k prenajatému hrobovému miestu, za ktoré bolo zaplatené nájomné, môže vykonať nájomca v prospech inej osoby len s písomným súhlasom prevádzkovateľa pohrebiska. V prípade úmrtia nájomcu hrobového miesta, ak žiadna z osôb blízkych nájomcovi alebo iná osoba nepožiada o uzavretie nájomnej zmluvy k predmetnému hrobovému miestu, zostáva toto hrobové miesto počas plynutia tlecej doby bez nájomcu.

**Článok V**

**Povinnosti návštevníkov pohrebiska v súvislosti s udržiavaním poriadku na**

**pohrebisku a zachovávaním dôstojnosti tohto miesta.**

Návštevníci pohrebiska a osoby, ktoré tam vykonávajú práce sú povinní:

1. dodržiavať tento prevádzkový poriadok a pokyny prevádzkovateľa pohrebiska,

2. zachovávať dôstojnosť pohrebiska a musia sa správať spôsobom zodpovedajúcim piete miesta a to tým, že sa im zakazuje:

a) robiť hluk, požívať alkoholické nápoje a iné návykové látky, vstupovať pod ich vplyvom na pohrebisko,

b) odkladať odpadky a iné veci mimo miest na to určených, spaľovať trávu a iný odpad,

c) vodiť psov a iné zvieratá,

d) poškodzovať pomníky, zariadenia, objekty a zeleň,

e) ponúkať tovary a služby na pohrebisku spôsobom, ktorým budú obťažovať iných návštevníkov pohrebiska,

f) fajčiť v celom areáli pohrebiska,

g) voziť sa na bicykli, kolobežke, korčuliach, skateboardoch, motocykloch

h) ukladať a skladovať nádoby, náradie a iné predmety okolo hrobových miest,

i) rozsvecovať sviečky a kahance na mimo vyhradených miestach,

j) odnášať vodu z pohrebiska, ako aj napájať hadice na polievanie na odbernom mieste vody pohrebiska.

Zakazuje sa akékoľvek umiestňovanie ponúk a reklám vo všetkých priestoroch pohrebiska s výnimkou miest na to vyhradených prevádzkovateľom pohrebiska a s jeho predchádzajúcim súhlasom. Motorové vozidlá môžu vchádzať na pohrebisko len so súhlasom prevádzkovateľa pohrebiska a používať len vyhradené komunikácie.

**Článok VI**

**Otváracia doba pohrebiska**

Pohrebisko v obci Ratnovce je prístupné verejnosti v dobe:.

od 16. apríla do 15 októbra: denne v čase od 07.00 h do 21.00 h

od 16. októbra do 15. apríla: denne v čase od 08.00 h do 18.00 h

od 28. októbra do 6. novembra: denne v čase od 08.00 h do 24.00 h

od 24. decembra do 26. decembra: denne v čase od 08.00 h do 24.00 h

Prevádzkovateľ pohrebiska môže vstup na pohrebisko, alebo jeho časť, dočasne zakázať alebo obmedziť, napr. v dobe prebiehajúceho pohrebu, vykonávania terénnych úprav, exhumácií, slávnostného kladenia vencov, taktiež za snehovej kalamity a poľadovice a ak nie je možné zaistiť bezpečnosť návštevníkov pohrebiska.

**Článok VII**

**Stavby, spôsob ukladania ľudských pozostatkov a ľudských ostatkov,   
plán hrobových miest.**

1. Na vybudovanie akejkoľvek stavby alebo na úpravu existujúcej stavby (napr. hrobky, rámu základov, pomníka, náhrobného kameňa, náhrobnej dosky) je nájomca povinný sa riadiť podmienkami riadiť podmienkami (rozmery, tvar stavby, použitý materiál, umelecko-architektonický vzhľad) stanovenými prevádzkovateľom pohrebiska a je povinný dodržať všeobecné podmienky z hľadiska ochrany zdravia a bezpečnosti pri práci. V prípade vybudovania hrobky, je nájomca povinný požiadať o predchádzajúci súhlas prevádzkovateľ pohrebiska. \*Hrobka musí mať typizovaný rozmer a musí ju vybudovať cerifikovaná firma, ktorá je na to určená. V prípade starých nevyhovujúcich je nutné zosnulého zasypať zeminou.

2. Maximálne vonkajšie obrysové rozmery hrobu, vrátane akéhokoľvek príslušenstva:

- jednohrob dospelých dĺžka 2,50 m x šírka 1,20 m,

- dvojhrob dospelých dĺžka 2,50 m x šírka 2,10 m,

- trojhrob dĺžka 2,50 m x šírka3,30 m, atď.,

- detský hrob podľa rozmerov rakvy dĺžka 1,00 m x šírka 0,80 m,

- urnové miesto maximálne 0,80 m x 0.80 m.

Čelné hrany obruby musia byť v jednej rovine s hranami rámov susedných hrobov, ak prevádzkovateľ neurčí inak. Bočné vzdialenosti medzi jednotlivými hrobmi musia byť najmenej 0,30 m. V priestore presahujúcom pôdorys hrobu (obrubu, náhrobný kameň) sa nesmú budovať žiadne spevnené, ani sypané plochy (chodníčky, rozšírené základy, okrasné dlažby), priestor musí byť upravený podľa pokynov prevádzkovateľa. Pri svahovitom teréne musí byť stavba a jej príslušenstvo rovnomerne odstupňované.

3. Hrob musí spĺňať tieto požiadavky:

- hĺbka pre dospelú osobu a dieťa staršie ako 10 rokov musí mať najmenej 1,60 m, pre dieťa mladšie ako 10 rokov najmenej 1,20 m, prehĺbený hrob musí mať hĺbku aspoň 2,2 m,

- dno musí ležať najmenej 0,50 m nad hladinou podzemnej vody,

- rakva musí byť po uložení do hrobu zasypaná skyprenou zeminou vo výške 1,20m.

- v existujúcich hroboch môžu byť uložené spopolnené pozostatky nachádzajúce sa v urne najmenej 0,70 m pod povrchom zeme alebo v betónovej šachte s rozmermi 0,80 m x 0,80 m s hĺbkou 0,30 m. Výkopové práce pre nový hrob sa môžu realizovať len vo vytýčenom priestore prevádzkovateľom.

4.Ľudské pozostatky a ľudské ostatky sa pochovávajú spravidla po jednom do každého hrobu do uplynutia tlecej doby, pokiaľ všeobecný záujem nevyžaduje uloženie do spoločného hrobu. Pred uplynutím tlecej doby sa môžu do toho istého hrobu uložiť ďalšie ľudské pozostatky, ak je ich možné umiestniť nad úroveň naposledy pochovávaných ľudských ostatkov a vrstva uľahnutej zeminy nad vrchnou rakvou bude najmenej 1 m.

5.Akákoľvek zmena druhu hrobového miesta je možná len so súhlasom prevádzkovateľa pohrebiska s tým, že musia byť dodržané maximálne rozmery nového druhu hrobového miesta. V prípade prekročenia základných rozmerov u nových hrobov sa za každý začatý meter účtuje jednorázovo poplatok **50,00 €.**

6. Pred uplynutím tlecej doby možno ľudské ostatky exhumovať na žiadosť:

* + sudcu alebo prokurátora, alebo

- žiadosť obstarávateľa pohrebu alebo blízkej osoby, ak obstarávateľ pohrebu už nežije alebo ak obstarávateľom pohrebu bola obec.

7. Žiadosť na exhumáciu ľudských ostatkov pred uplynutím tlecej doby musí mať

písomnú formu a musí obsahovať:

* + vyjadrenie regionálneho úradu verejného zdravotníctva
  + list o prehliadke mŕtveho a štatistické hlásenie o úmrtí,
  + nájomnú zmluvu vydanú prevádzkovateľom pohrebiska, kde budú ľudské ostatky uložené
  + identifikačné údaje prevádzkovateľa pohrebnej služby, ktorý ľudské ostatky prevezie

8. Náklady na exhumáciu uhradí ten, kto o ňu požiadal.

9. Ukladať ľudské pozostatky a ostatky na pohrebisku je možné len s vedomím prevádzkovateľa pohrebiska.

10. Výkopové práce súvisiace s pochovávaním a exhumáciou môžu vykonávať len školení pracovníci.

11. Plán hrobových miest je prístupný k nahliadnutiu u zriaďovateľa a prevádzkovateľa pohrebiska.

**Článok VIII**

**Dĺžka tlecej doby.**

Ľudské ostatky musia byť uložené v hrobe najmenej do uplynutia tlecej doby, ktorá je najmenej 10 rokov.

**Článok IX**

**Spôsob vedenia evidencie pohrebiska.**

1. Evidenciu pohrebiska podľa § 17 ods. 4 písm. a) zákona č. 131/2010 Z.z. o pohrebníctve vedie prevádzkovateľ pohrebiska, ktorá sa člení na:

a) evidencia hrobových miest,

b) evidencia prevádzkovania pohrebiska.

2. Evidencia hrobových miest obsahuje:

a) meno, priezvisko a dátum úmrtia osoby, ktorej ľudské ostatky sú uložené v hrobovom mieste,

b) dátum uloženia ľudských pozostatkov alebo ľudských ostatkov s uvedením hrobového miesta a hĺbky pochovania,

c) meno, priezvisko a adresu miesta trvalého pobytu, ak je nájomcom fyzická osoba, názov obce ak je nájomcom obec,

d) dátum uzavretia zmluvy o nájme hrobového miesta a údaje o zmene nájomcu,

e) údaje o vypovedaní nájomnej zmluvy a dátum jej skončenia,

3. Evidenciu hrobových miest vedie Obecný úrad v Banke v písomnej forme v hrobových knihách a taktiež elektronicky a graficky.

4. Evidencia prevádzkovania pohrebiska obsahuje:

a) údaj o zákaze pochovávania a dobe jeho trvania, ak sa taký zákaz vydal,

b) údaje o zrušení pohrebiska.

**Článok X**

**Spôsob nakladania s odpadmi.**

1. Odpady vznikajúce v súvislosti s prevádzkovaním pohrebiska v zmysle tohto prevádzkového poriadku pohrebiska sú komunálnymi odpadmi.

2. Odpad vzniknutý pri údržbe hrobového miesta (okrem stavebných úprav) je nájomca hrobového miesta a návštevník pohrebiska povinný odniesť do kontajnerov v rámci pohrebiska.

3. Odvoz stavebného odpadu po vybudovaní príslušenstiev hrobov alebo po úprave existujúcich stavieb na pohrebiskách zabezpečí nájomca hrobového miesta na vlastné náklady, alebo ním poverená firma na jeho náklady.

4. Odvoz a zhodnotenie zeminy po výkopoch základov pre pomníky zabezpečí nájomca hrobového miesta na vlastné náklady, alebo ním poverená firma na jeho náklady.

5. Stavebný odpad a výkopovú zeminu je prísne zakázané ukladať v priestoroch pohrebiska, na priľahlých a ostatných pozemkoch.

**Článok XI**

**Podmienky vstupu prevádzkovateľa pohrebnej služby na pohrebisko.**

1. Prevádzkovateľ pohrebiska je povinný umožniť prevádzkovateľovi pohrebnej služby vstup na pohrebisko na vykonanie pohrebného obradu a služby podľa rozsahu dohodnutého s obstarávateľom pohrebu.

2. Pohrebná služba alebo objednávateľ pohrebu musí oznámiť prevádzkovateľovi pohrebiska včas termín pohrebu.

**Článok XII**

**Cenník služieb a poplatkov.**

Ceny určené pre občanov, ktorí v čase úmrtia mali trvalý pobyt v Ratnovciach:

1. Za použitie priestorov domu smútku na obrad – **10,00 €/denne.**

2. Za použitie chladiarenského zariadenia v dome smútku na uloženie tela mŕtveho za každý aj začatý deň – **10,00 €.**

3. Cena nájomného za prenájom hrobového miesta nájomcovi sa stanovuje **na 10 rokov**, a to nasledovne pre občanov, ktorí v čase úmrtia mali trvalý pobyt v Ratnovciach:

jednohrob **15,00 €**

dvojhrob **30,00 €**

trojhrob **45,00 €**

detský hrob **10,00 €**

urnový hrob **10,00 €**

hrobka **30,00 €**

Ceny určené pre občanov, ktorí v čase úmrtia nemali trvalý pobyt v Ratnovciach:

1. Za použitie priestorov domu smútku na obrad – **20,00 €/denne.**

2. Za použitie chladiarenského zariadenia v dome smútku na uloženie tela mŕtveho za každý aj začatý deň – **20,00 €.**

3. Cena nájomného za prenájom hrobového miesta nájomcovi sa stanovuje **na 10 rokov**, a to nasledovne pre občanov, ktorí v čase úmrtia mali trvalý pobyt v Ratnovciach:

jednohrob **30,00 €**

dvojhrob **60,00 €**

trojhrob **90,00 €**

detský hrob **20,00 €**

urnový hrob **20,00 €**

hrobka **60,00 €**

4. V prípade prekročenia základných rozmerov hrobu stanovených v § 7 u nových hrobov sa stanovuje jednorazový poplatok **50,00 €.**

**Článok XIII**

**Priestupky.**

1. Priestupku na úseku pohrebníctva sa dopustí ten, kto:

a) nedodržiava ustanovenia prevádzkového poriadku pohrebiska, ktoré sa týkajú povinností nájomcu hrobového miesta,

b) neužíva hrobové miesto podľa nájomnej zmluvy,

c) neudržiava prenajaté hrobové miesto v poriadku na vlastné náklady,

d)písomne neoznámi prevádzkovateľovi pohrebiska všetky zmeny údajov, ktoré sú potrebné na vedenie evidencie,

d) neudržiava poriadok na pohrebisku, ukladá stavebný odpad a zeminu v priestoroch pohrebiska, na priľahlých a ostatných pozemkoch.

f) nedodržiava ustanovenia prevádzkového poriadku pohrebiska, ktoré sa týkajú povinností návštevníkov,

g) nezachováva dôstojnosť pohrebiska.

2. Na priestupky a ich prejednávanie sa vzťahuje všeobecný predpis o priestupkoch(zákon SNR č. 372/1990 Zb. o priestupkoch v znení neskorších predpisov).

3. Za priestupky podľa odseku možno uložiť pokutu a blokovú pokutu, ktorých výška je uvedená v § 32 zákona č. 131/2010 o pohrebníctve.

4. Priestupky podľa odseku 1 písm. a) až g) prejednáva a sankcie za ne ukladá obec. Výnos z pokút je príjmom rozpočtu obce.

**Článok XIV**

**Záverečné ustanovenia.**

1. Pokiaľ v tomto VZN nie je podrobnejšia úprava, odkazuje sa na zákon č.131/2010 Z. z. o pohrebníctve a o zmene a doplnení niektorých zákonov v znení neskorších predpisov.

2. VZN č. 2/2019 bolo schválené Obecným zastupiteľstvom na riadnom zasadnutí dňa 10.06.2019 uznesením č.42/2019, zároveň sa ruší VZN o prevádzke Domu smútku a cintorína v Ratnovciach zo dňa 17.2.1992.

3. Toto VZN nadobúda účinnosť dňom 01.07.2019.

V  Ratnovciach, dňa 12.06.2019

Mgr. Daniela SIGETOVÁ

starostka obce Ratnovce